จังหวัดสมุทรปราการเน้นคุมเข้มวินัยจราจร ตามมาตรการ 10 รสขม
จังหวัดสมุทรปราการเน้นคุมเข้มวินัยจราจร ตามมาตรการ 10 รสขม มุ่งเน้นรณรงค์ “ขับรถมีน้ำใจ รักษาวินัยจราจร”นายธฤต สำราญเวทย์ รองผู้ว่าราชการจังหวัดสมุทรปราการ เป็นประธานการประชุมคณะกรรมการศูนย์ปฏิบัติการป้องกันและลดอุบัติเหตุทางถนนและทางน้ำ ช่วงเทศกาลปีใหม่ 2562 จังหวัดสมุทรปราการ ณ ห้องประชุมศาลากลางจังหวัดสมุทรปราการ โดยมี นางศิวพร ฉั่วสวัสดิ์ รองผู้ว่าราชการจังหวัดสมุทรปราการ พันเอก ประเทือง แก้วทุย รอง ผอ.กอ.รมน.จ.ว.สป หัวหน้าหน่วยงานที่เกี่ยวข้องร่วมประชุม เพื่อบูรณาการความร่วมมือในการรณรงค์ป้องกันและลดอุบัติทางถนนและทางน้ำในช่วงเทศกาลปีใหม่ ระหว่างวันที่ 27 ธันวาคม 2561 - 2 มกราคม 2562 เพื่อลดจำนวนผู้บาดเจ็บและผู้เสียชีวิตจากอุบัติเหตุทางถนนและทางน้ำให้น้อยลงกว่าปีที่ผ่านมาซึ่งในช่วงเทศกาลปีใหม่ เป็นช่วงที่ประชาชนส่วนใหญ่นิยมเดินทางไปท่องเที่ยวในสถานที่ต่างๆ เป็นจำนวนมาก รวมถึงเดินทางกลับภูมิลำเนา เนื่องจากเป็นช่วงที่มีวันหยุดติดต่อกันหลายวัน ประกอบกับมีการจัดงานรื่นเริงของบริษัท ห้างร้านและหน่วยงานต่างๆ ทำให้มีการใช้รถใช้ถนนเพิ่มมากขึ้นและมีโอกาสเกิดอุบัติเหตุสูงกว่าในช่วงเวลาปกติ จังหวัดสมุทรปราการได้กำหนดแนวทางป้องกันและลดอุบัติเหตุในช่วงดังกล่าว โดยตั้งจุดตรวจร่วมบนถนนสายหลักและถนนสายรองทั่วทั้งจังหวัด รวม 16 จุด โดยจุดที่มีการเปลี่ยนแปลง คือ จุดที่ 16 จะตั้งจุดบริเวณ หน้าตลาดทิพย์เกสร ถนนวัดศรีวารีน้อย ก.ม. 3 สภ.บางพลี อ.บางพลี ซึ่งเป็นถนนสายรอง และมีการแก้ไขปรับปรุงจุดเสี่ยงอีก 6 จุด พร้อมทั้งเน้นการลดปัจจัยเสี่ยงการเกิดอุบัติเหตุ รวมทั้งสร้างจิตสำนึก “ขับรถมีน้ำใจ รักษาวินัยจราจร” เพื่อให้ผู้ใช้รถ ใช้ถนนได้มีส่วนร่วมในการป้องกันและลดอุบัติเหตุนอกจากนี้ ยังเน้นการบังคับใช้กฎหมายแก่ผู้กระทำผิดตามมาตรการ 1 ร. 2 ส. 3 ข 4 ม. (10 รสขม) ได้แก่ ใช้ความเร็วเกินกว่ากฎหมายกำหนด ,ขับรถย้อนศร ,ไม่สวมหมวกนิรภัย ,ฝ่าฝืนสัญญาณจราจร ,ไม่คาดเข็มขัดนิรภัย ,ไม่มีใบขับขี่ ,แซงในที่คับขัน ,มอเตอร์ไซต์ไม่ปลอดภัย ,เมาสุรา, ใช้โทรศัพท์มือถือขณะขับรถ อย่างเคร่งครัด หากพบผู้กระทำความผิดก็จะดำเนินคดีตามกฎหมายทันที พร้อมทั้งเตรียมความพร้อมของสถานพยาบาล เพื่อรองรับผู้ประสบอุบัติเหตุที่มีความรุนแรงหรืออุบัติเหตุหมู่ตลอด 24 ชั่วโมง